  Туспуктэм: Руслан Нуриахметов Наталия Сильвестрова 0+ 2024-тӥ аырн 5-10 тулыспалэ Удмуртиын Пельняньлэсь дунневыл нуналзэ пусъёзы. Вуоно фестиваль дасэтӥез луоз ни. Со улсын трос пӧртэм ужрадъёс но вожвылъяськонъёс ортчозы. Со сярысь элькун тӧролэн но кивалтэтлэн пресс-службазы ивортӥз. «Укмыс ар ӵоже ми возьматӥськомы, Удмуртия пельняньлэн вордскем интыез шуыса. Со элькунлэн зэмос брендэз, кудӥз сям-йылолъёсты, семьяосты, спортсменъёсты, ӧнерчиосты, лэсьтӥсь-поттӥсьёсты но со сиёнэз яратӥсьёсты огазея. Дасэтӥезлы «Пельняньлэн дунневыл нуналэз» фестивальлы ми эшшо но тросгес ужрадъёс дасямы, праздник улсын котькин аслыз мар ке но тунсыкозэ шедьтоз. Арысь аре фестиваль будэ – 2015-тӥ арын Пельняньфестэ 25 сюрс пала адями вуиз но 1,5 тонна пельнянь сиизы вал ке, 2023-тӥ арын 40 сюрс мурт пыриськиз но 11 тонна пельнянь сииз» Александр Бречалов, Удмуртилэн тӧроез Семьяослы «Мынам семьяе – мынам узырлыке» фотоконкурсэ пыриськыны ӵекто. Со понна ӵыжы-выжыосын кыӵе ке одӥг ужез быдэстыку туспуктэм лэсьтоно но со йылол сярысь гожтоно. Вожвылъяськон Семьялэн арезлы тупатэмын. Озьы ик семьяос выжыкылъёсъя но соослы суредъёсъя вожвылъяськонэ, пельнянь кутонъя чемпионатэ, квестэ но мукет ужрадъёсы пыриськыны быгатозы. Котькуд ар фестиваль кунооссэ удмурт лулчеберетэн но сям-йылолъёсын тодматэ. 2024-тӥ арын вашкала ӧнеръёс но туала кибашлыослэн ужъёссы возьматэмын луозы. Фестиваль улсын «Кибашлы усточиос» вожвылъяськон нырысьсэ ортчоз. Ӧнерчиос ужзы, быдэстон амалъёсыз но аспӧртэмлыкъёсыз сярысь видео дасялозы. Нош пельнянь арняе мастер-классъёс, экскурсиос но этновозьматонъёс радъяськозы. Озьы ик фестиваль нуналъёсы Пельнянь кубок понна КВН шудон, «Шудком» удмурт визьбур клублэн шудонэз ортчозы. Мылкыд карисьёс «Родина – значит вместе» конструкторысь шудонъёсын шудыны быгатозы. Ижкарысь кафеосын но ресторанъёсын пельнянь меню лэьтозы. Куноос понна сиён пӧранъя мастер-классъёс но веръянъёс радъяськозы. Сяме пырем PelmenRun тол бызьылон витетӥзэ ортчоз. Вормисьлы быдэс таз пельнянь кузьмалозы. Озьы ик чорыганъя но ӵужонболъя чемпионатъёсы пыриськыны луоз, соос 10-тӥ тулыспалэ радъяськозы. Фестиваль розыгрышен йылпумъяськоз, вормисьлы арлы тырмыт пельнянь кузьмалозы. Праздниклэн программаеныз ужрадлэн сайтаз но мерлыко вотэсысь огиназ пыр-почгес тодматскыны луоз. Тодэ вайытом, Удмуртиын «Пельняньлэн дунневыл нуналэз» фестивале 2023-тӥ арын 40 сюрс адями пыриськиз. Тегъёс: Пельняньлэндунневылнуналэз пельнянь Лулчеберет Удмуртиысьтуризм Удмуртия Ижкар фестиваль  